ІХ–ХІІ ғасырлардағы отандық тарихи ойдың дамуындағы және түркітану мәселелерін шешудегі Махмұд Қашқаридің ғылыми үлесі айтарлықтай. Ол ашқан жаңалық күні бүгінге дейін өзінің өзектілігін жойған жоқ. «Түрік тілдері сөздігіне» тоқталмас бұрын М. Қашқаридің өзі туралы айтып кетелік.

 Түрік елдерінің көрнекті тұлғасы Махмұд Қашқаридың өмірі тура­лы нақты деректер көп емес. Ол туралы негізгі мәліметтер оның басты шығармасы «Дивани лугат ат-түрк» («Түрік тілдері сөздігінде») берілген[2].

Сөздігін нақты материалдарсыз дайындаудың мүмкін еместігін білген ойшыл түркі дәстүріндегі ауызша тарих айту деректерін пайдаланған. Оны мына сөздерінен анық көруге болады: «Түркі халықтарының атамзаманнан көрген-білгендерін баяндайтын бәйіт-жырлары мен қайғылы және қуанышты күндерінде айтатын терең мағыналы мақал-мәтелдерінен мысалдар келтірдім. Бұл кітапты пайдаланғандар кейінгілерге, олар өздерінен кейінгілерге жеткізсін деген ниетпен тағы біраз табылмайтын тіркестерді пайдаландым»[2, 110 б]. Сөздікке кез келген, маңызы мардымсыз, қарабайыр сөздерді кіргізе бермеген.қажеттілерін таңдап, келешек ұрпаққа мәнде дегендерін ғана енгізген. «Мен «Жинаққа мұсылман болмаған түркі елдеріндегі таулар, шөлдер, далалар, өзендер мен көлдердің әр тілде жиі кездесетін көрнектілерін ғана жаздым. Қатардағы көбін калдырдым. Оларды жазғаннан ешқандай пайда да жоқ. Түркі тілдеріне кейін кірген кейбір атауларды да жазбадым. Еркектер мен әйелдер есімдерінің көп кездесетін, жұртшылыққа барынша танымал болғандарын ғана кейінгі ұрпақтарға білдіру үшін атап өттім»[2,110 б] - дегені осының айғағы.

Ортағасырлардағы Қазақстан аумағындағы түркілік мемлекеттік құрылымдардың арасында Қарахан мемлекеті өзінің әлеуметтік-мәдени дамуымен ерекшеленді. Қалалар және қала мәдениеті өркендеді. Әсіресе қоғамдық ғылымдар дамыды. Ғұлама ғалымдардың ақыл-ойының арқасында адамзаттың жауһары саналатын еңбектер жазылып, олар әлемдік өркениеттің құнды туындыларына айналды. Сондай ойшыл, ғалымдардың бірі Жүсіп Баласағұн және оның «Құтты білік» туындысы.

 Ж.Баласағұнның өмірбаяны жайлы мәліметтер жоқтың қасы. Десе де ғұламаның әлем мойындайтын еңбегі және оның атауы ғасырлар бойы адамзат жадында сақталып келеді. Жүсіптің «Құтты білік» еңбегі ортағасырлық тарихи ойдың дамуына қосылған қомақты үлес болып саналады[3].

Еңбектеежелгі дәуір және ерте орта ғаырлардағы тарихи ойға тәнбилік және билеуші жөнінде көзқарас танытылады. Жоғары лауазымды билікке лайық бекке тән қасиет-қабілеттерді тізе отырып, мемлекет болудың шарттарын атап өткен. Жүсіп Баласағұн еңбегінде адамзаттың прогрессивті даму идеясы қоғамдағы заң және оны мойындау мен іске асыру, билеушінің сол заңға жүгінуі арқылы көрінеді. Орта ғасырлардағы ақыл-ойға, білім мен ғылымға, адамзаттың ілгері дамуына сенім прогресс деген ұғымның пайда болуына ықпал еткен. Баласағұнша прогрессивті даму деген бейбіт өмір мен ел іргесінің бүтіндігі.

 Ж.Баласағұн теорияларының, көзқарастарының түп негіздері имандылықта, адамилықта. Ашу, ыза, өтірік, надандық, асығыстық, ашкөздік сияқты имандылықтан тайдыратын қасиеттерден арылудың қажеттілігін және сабырлық, ар, ұят, адалдық тәрізділерді мінез ретінде адам бойына ұялата білу адамилық екендігіне бас назар аударған. Баласағұнның пікірінше, елін, отанын сүйю, құрметтеу, оған адал болу, халыққа адал қызмет ету, жақсылық жасау тіршіліктің ұрандарына айналуы тиіс.

\_\_\_\_\_\_\_\_\_\_\_\_\_\_\_\_\_\_\_

1 Тарих - адамзат ақыл- ойының қазынасы. Он томдық. Ортағасырлық тарихи ой. 3-т. - Астана Астана: «Фолиант», 2005. - 512б.

2«Дивани лугат ат-түрк» («Түрік тілдері сөздігі») // Тарих - адамзат ақыл- ойының қазынасы. Он томдық. Ортағасырлық тарихи ой. 3-т. - Астана Астана: «Фолиант», 2005. - 107-126бб.

3 Жүсіп Баласағұн. Құтты білік// Тарих –адамзат ақыл- ойының қазынасы. Он томдық. Ортағасырлық тарихи ой. 3-т. - Астана Астана: «Фолиант», 2005. – 83-106бб.